Ανακοίνωση σχετικά με την εφαρμογή της απόφασης της 3ης Δεκεμβρίου 2020 στην υπόθεση C-461/18 P σε σχέση με τον εκτελεστικό κανονισμό (ΕΕ) αριθ. 626/2012 του Συμβουλίου για τροποποίηση του εκτελεστικού κανονισμού (ΕΕ) αριθ. 349/2012 σχετικά με την επιβολή οριστικού δασμού αντιντάμπινγκ στις εισαγωγές τρυγικού οξέος, καταγωγής Λαϊκής Δημοκρατίας της Κίνας

(2021/C 507/08)

Απόφαση στην υπόθεση C-461/18 P

Με την απόφασή του της 3ης Μαΐου 2018, στην υπόθεση T-431/12, Distillerie Bonollo SpA κ.λπ. κατά Συμβουλίου της Ευρωπαϊκής Ένωσης (1) (στο εξής: απόφαση του Γενικού Δικαστηρίου), το Γενικό Δικαστήριο της Ευρωπαϊκής Ένωσης (στο εξής: Γενικό Δικαστήριο) ακύρωσε τον εκτελεστικό κανονισμό (ΕΕ) αριθ. 626/2012 του Συμβουλίου, της 26ης Ιουνίου 2012, για την τροποποίηση του εκτελεστικού κανονισμού (ΕΕ) αριθ. 349/2012 του Συμβουλίου σχετικά με την επιβολή οριστικού δασμού αντιντάμπινγκ στις εισαγωγές τρυγικού οξέος, καταγωγής Λαϊκής Δημοκρατίας της Κίνας (2) (στο εξής: επίδικος κανονισμός). Ο επίδικος κανονισμός οδήγησε στην αύξηση των δασμών αντιντάμπινγκ που επιβάλλονται σε δύο παραγωγούς-εξαγωγείς (Changmao Biochemical Engineering Co. Ltd, από 10,1 % σε 13,1 %, και Ninghai Organic Chemical Factory, από 4,7 % σε 8,3 %) μετά από ενδιάμεση επανεξέταση την οποία ζήτησαν διάφοροι ενωσιακοί παραγωγοί.

Συγκεκριμένα, το Γενικό Δικαστήριο έκρινε ότι, στο πλαίσιο της έρευνας επανεξέτασης, το Συμβούλιο υπολόγισε την κανονική αξία του τρυγικού οξέος με βάση το κόστος παραγωγής στην Αργεντινή, ενώ κατά την αρχική έρευνα το Συμβούλιο υπολόγισε την κανονική αξία με βάση τις ισχύουσες στην Αργεντινή εγχώριες τιμές πώλησης. Το Γενικό Δικαστήριο κατέληξε στο συμπέρασμα ότι αυτό συνιστούσε αλλαγή μεθόδου κατά την έννοια του άρθρου 11 παράγραφος 9 του κανονισμού (ΕΚ) αριθ. 1225/2009 (3). Το Γενικό Δικαστήριο ακύρωσε τον επίδικο κανονισμό στο σύνολό του αλλά, κατόπιν του αιτήματος των ενωσιακών παραγωγών, διατήρησε τον υψηλότερο δασμό αντιντάμπινγκ που επιβάλλεται στον έναν παραγωγό-εξαγωγέα (Ninghai Organic Chemical Factory). Όσον αφορά την Changmao, το Γενικό Δικαστήριο είχε ήδη ακυρώσει τον επίδικο κανονισμό στον βαθμό που αφορούσε τον εν λόγω παραγωγό-εξαγωγέα στην υπόθεση T-442/12 με βάση άλλους λόγους (4).

Στις 3 Δεκεμβρίου 2020, στην υπόθεση C-461/18 P, Changmao Biochemical Engineering Co. Ltd κατά Distillerie Bonollo SpA κ.λπ. (5), το Δικαστήριο της Ευρωπαϊκής Ένωσης (στο εξής: ΔΕΕ) αποφάνθηκε επί της αίτησης αναίρεσης που άσκησε η Changmao Biochemical Engineering Co. Ltd (στο εξής: Changmao) κατά της απόφασης του Γενικού Δικαστηρίου. Το ΔΕΕ επιβεβαίωσε τα συμπεράσματα του Γενικού Δικαστηρίου. Ως αποτέλεσμα, ο επίδικος κανονισμός ακυρώθηκε τόσο για την Changmao όσο και για τη Ninghai Organic Chemical Factory, αλλά οι υψηλότεροι δασμοί αντιντάμπινγκ διατηρήθηκαν όσον αφορά την τελευταία, εν αναμονή ανάληψης δράσης από την Επιτροπή σύμφωνα με το άρθρο 266 της ΣΛΕΕ.

Συνέπειες

Το άρθρο 266 της ΣΛΕΕ ορίζει ότι τα θεσμικά όργανα οφείλουν να λαμβάνουν τα μέτρα που συνεπάγεται η εκτέλεση των αποφάσεων του Δικαστηρίου.

Σύμφωνα με την πάγια νομολογία, σε περιπτώσεις όπου η διαδικασία αποτελείται από περισσότερα διοικητικά στάδια, όπως συμβαίνει με τη διαδικασία αντιντάμπινγκ, η ακύρωση ενός από τα στάδια αυτά δεν ακυρώνει ολόκληρη τη διαδικασία (6). Αντιθέτως, όταν λαμβάνονται τα αναγκαία μέτρα για τη συμμόρφωση με δικαστική απόφαση η οποία ακυρώνει μια πράξη και για την εφαρμογή της απόφασης αυτής, η διαδικασία αντικατάστασης της ακυρωθείσας πράξης μπορεί να συνεχιστεί από το σημείο κατά το οποίο συνέβη η παρανομία (7).

Συνεπώς, για τη συμμόρφωσή της με τις αποφάσεις του Γενικού Δικαστηρίου και του ΔΕΕ (στο εξής: Δικαστήρια), η Ευρωπαϊκή Επιτροπή (στο εξής: Επιτροπή) έχει τη δυνατότητα να θεραπεύσει τις πτυχές της διαδικασίας που οδήγησαν στην ακύρωση, αφήνοντας αμετάβλητα τα μέρη που δεν επηρεάζονται από την απόφαση (8).

Ο επίδικος κανονισμός ακυρώθηκε επειδή η Επιτροπή δεν είχε χρησιμοποιήσει την ορθή μεθοδολογία για τον υπολογισμό της κανονικής αξίας του τρυγικού οξέος που πωλήθηκε από τους οικείους παραγωγούς-εξαγωγείς. Ως εκ τούτου, η κανονική αξία θα πρέπει να υπολογιστεί εκ νέου, τόσο για την Changmao όσο και για τη Ninghai Organic Chemical Factory, με τη χρήση της ίδιας μεθοδολογίας που χρησιμοποιήθηκε στην αρχική διαδικασία, δηλαδή ο υπολογισμός θα πρέπει να βασιστεί στις ισχύουσες στην Αργεντινή εγχώριες τιμές πώλησης.

Τα πορίσματα του επίδικου κανονισμού τα οποία δεν αμφισβητήθηκαν ή αμφισβητήθηκαν μεν, αλλά οι αμφισβητήσεις απορρίφθηκαν με τις αποφάσεις των Δικαστηρίων ή δεν εξετάστηκαν από τα δικαστήρια, και, ως εκ τούτου, δεν οδήγησαν στην ακύρωση του επίδικου κανονισμού, παραμένουν έγκυρα.

Διαδικασία επανέναρξης

Στις 7 Σεπτεμβρίου 2017 η Επιτροπή είχε ήδη ξεκινήσει ξανά την έρευνα αντιντάμπινγκ σχετικά με εισαγωγές τρυγικού οξέος καταγωγής Λαϊκής Δημοκρατίας της Κίνας, η οποία οδήγησε στην έκδοση του επίδικου κανονισμού με σκοπό την εφαρμογή της απόφασης του Γενικού Δικαστηρίου στην υπόθεση T-422/12 όσον αφορά την Changmao (9). Ωστόσο, οι υποχρεώσεις εφαρμογής που απορρέουν από την υπόθεση T-422/12 αντικαταστάθηκαν από τις υποχρεώσεις εφαρμογής που απέρρεαν από την υπόθεση C-461/18 P. Πράγματι, κατόπιν της υπόθεσης C-461/18 P, η Επιτροπή θα πρέπει να υπολογίσει εκ νέου την κανονική αξία και για την Changmao. Ως εκ τούτου, η γνωστοποίηση της μεθόδου που χρησιμοποιήθηκε για τον υπολογισμό της κανονικής αξίας για το DL τρυγικό οξύ στον επίδικο κανονισμό δεν θα αρκούσε για τη συμμόρφωση με τα συμπεράσματα της υπόθεσης C-461/18 P, βάσει των οποίων πρέπει να υπολογιστεί εκ νέου η κανονική αξία.

Ως εκ τούτου, με την παρούσα ανακοίνωση, η Επιτροπή επεκτείνει το πεδίο εφαρμογής της επανέναρξης προκειμένου να εφαρμοστούν τα πορίσματα της υπόθεσης C-461/18 P όσον αφορά τόσο την Changmao όσο και τη Ninghai Organic Chemical Factory.

Η επανέναρξη αυτή περιορίζεται στο πεδίο εφαρμογής των αποφάσεων του Γενικού Δικαστηρίου και του ΔΕΕ. Η επανέναρξη δεν επηρεάζει άλλες έρευνες. Επομένως, ο εκτελεστικός κανονισμός (ΕΕ) αριθ. 349/2012 του Συμβουλίου, της 16ης Απριλίου 2012, για την επιβολή οριστικού δασμού αντιντάμπινγκ στις εισαγωγές τρυγικού οξέος, καταγωγής Λαϊκής Δημοκρατίας της Κίνας, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 (10) εξακολουθεί να ισχύει ως προς την Changmao. Ταυτόχρονα, το Γενικό Δικαστήριο διατήρησε σε ισχύ τα αποτελέσματα του επίδικου κανονισμού όσον αφορά τη Ninghai Organic Chemical Factory.

Τα ενδιαφερόμενα μέρη ενημερώνονται σχετικά με την επανέναρξη αυτή μέσω της δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

Γραπτές παρατηρήσεις

Όλα τα ενδιαφερόμενα μέρη, και ειδικότερα οι οικείοι παραγωγοί-εξαγωγείς και ο ενωσιακός κλάδος παραγωγής, καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με ζητήματα που αφορούν την επανέναρξη της έρευνας. Οι εν λόγω πληροφορίες και τα σχετικά αποδεικτικά στοιχεία πρέπει να περιέλθουν στην Επιτροπή εντός 20 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν προβλέπεται διαφορετικά.

Δυνατότητα ακρόασης από τις υπηρεσίες ερευνών της Επιτροπής

Οι οικείοι παραγωγοί-εξαγωγείς και ο ενωσιακός κλάδος παραγωγής δύνανται να ζητήσουν ακρόαση από τις υπηρεσίες της Επιτροπής που διενεργούν την έρευνα. Οποιαδήποτε αίτηση ακρόασης θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με ζητήματα που αφορούν την επανέναρξη της έρευνας, οι αιτήσεις πρέπει να υποβάλλονται εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, οι αιτήσεις ακρόασης πρέπει να υποβάλλονται εντός των συγκεκριμένων προθεσμιών που ορίζει η Επιτροπή κατά την επικοινωνία της με τα μέρη.

Οδηγίες για την υποβολή γραπτών παρατηρήσεων και την αποστολή αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή στοιχεία που υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον δικαιούχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα στοιχεία για τους σκοπούς της συγκεκριμένης διαδικασίας εμπορικής άμυνας· και β) να παράσχει τις πληροφορίες και/ή τα στοιχεία στα ενδιαφερόμενα για τη συγκεκριμένη έρευνα μέρη σε μορφή που να τους επιτρέπει να ασκήσουν τα δικαιώματα άμυνάς τους.

Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, τα συμπληρωμένα ερωτηματολόγια και η αλληλογραφία των ενδιαφερόμενων μερών για τα οποία ζητείται εμπιστευτική μεταχείριση φέρουν την ένδειξη «Sensitive» (ευαίσθητο έγγραφο) (11). Τα μέρη που υποβάλλουν πληροφορίες κατά τη διάρκεια της παρούσας έρευνας καλούνται να αιτιολογήσουν την αίτησή τους για εμπιστευτική μεταχείριση.

Τα ενδιαφερόμενα μέρη που υποβάλλουν ευαίσθητες πληροφορίες οφείλουν να προσκομίσουν μη εμπιστευτικού χαρακτήρα περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «For inspection by interested parties» (υπόψη των ενδιαφερόμενων μερών). Οι εν λόγω περιλήψεις πρέπει να είναι αρκετά λεπτομερείς, ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Αν μέρος που υποβάλλει εμπιστευτικές πληροφορίες δεν εξηγήσει πειστικά τους λόγους για τους οποίους αιτείται την εμπιστευτική μεταχείρισή τους ή δεν προσκομίσει μη εμπιστευτικού χαρακτήρα περίληψή τους στην απαιτούμενη μορφή και ποιότητα, η Επιτροπή μπορεί να μη λάβει υπόψη τις εν λόγω πληροφορίες, εκτός αν καταδεικνύεται επαρκώς από έγκυρες πηγές ότι οι πληροφορίες είναι ορθές.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους μέσω της πλατφόρμας TRON.tdi (https://webgate.ec.europa.eu/tron/TDI), μαζί με σαρωμένες εξουσιοδοτήσεις και πιστοποιητικά. Με τη χρήση της πλατφόρμας TRON.tdi ή του ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων, οι οποίοι περιλαμβάνονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο είναι δημοσιευμένο στον ιστότοπο της Γενικής Διεύθυνσης Εμπορίου της Επιτροπής:

https://trade.ec.europa.eu/doclib/docs/2014/june/tradoc_152567.pdf

Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και ισχύουσα διεύθυνση ηλεκτρονικού ταχυδρομείου τους, και να εξασφαλίσουν ότι η παρεχόμενη διεύθυνση ηλεκτρονικού ταχυδρομείου είναι ενεργή και επίσημη επιχειρηματική διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω της πλατφόρμας TRON.tdi ή μέσω ηλεκτρονικού ταχυδρομείου, εκτός αν τα οικεία μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή η φύση του εκάστοτε προς αποστολή εγγράφου απαιτεί τη χρήση συστημένης επιστολής.

Για περαιτέρω κανόνες και πληροφορίες όσον αφορά την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω της πλατφόρμας TRON.tdi και μέσω ηλεκτρονικού ταχυδρομείου, τα ενδιαφερόμενα μέρη θα πρέπει να ανατρέξουν στις προαναφερόμενες οδηγίες επικοινωνίας με τα ενδιαφερόμενα μέρη.

Διεύθυνση αλληλογραφίας της Επιτροπής:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Email: TRADE-AD-R529A-TARTARIC-ACID@EC.EUROPA.EU

Ιστότοπος: https://trade.ec.europa.eu/tdi/case_details.cfm?id=2280

Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού.

Αν διαπιστωθεί ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία είναι δυνατόν να μη ληφθούν υπόψη και να χρησιμοποιηθούν τα διαθέσιμα στοιχεία.

Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το ενδιαφερόμενο μέρος αποδεικνύει ότι η υποβολή της απάντησης στη ζητούμενη μορφή θα συνεπαγόταν υπέρμετρη επιπλέον επιβάρυνση ή υπέρμετρο επιπρόσθετο κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές ως προς τον εμπιστευτικό χαρακτήρα εγγράφων, τις αιτήσεις παράτασης προθεσμιών και κάθε άλλη αίτηση που αφορά τα δικαιώματα άμυνας των ενδιαφερόμενων μερών, καθώς και τις αιτήσεις που υποβάλλονται από τρίτους, όπως αυτές τυχόν προκύπτουν κατά τη διαδικασία.

Ο σύμβουλος ακροάσεων μπορεί να διοργανώσει ακρόαση με ένα ή περισσότερα ενδιαφερόμενα μέρη και να μεσολαβήσει μεταξύ αυτών και των υπηρεσιών της Επιτροπής, ώστε να εξασφαλιστεί η πλήρης άσκηση των δικαιωμάτων άμυνας των ενδιαφερόμενων μερών. Κάθε αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να προσδιορίζει τους λόγους υποβολής της. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί σε συνεργασία με τις υπηρεσίες της Επιτροπής σε εύθετο χρόνο.

Τα ενδιαφερόμενα μέρη καλούνται να τηρούν τα χρονοδιαγράμματα που καθορίζονται στην παρούσα ανακοίνωση και όσον αφορά τις παρεμβάσεις του συμβούλου ακροάσεων, συμπεριλαμβανομένων των ακροάσεων. Κάθε αίτηση πρέπει να υποβάλλεται εγκαίρως και χωρίς καθυστέρηση, ώστε να μην τίθεται σε κίνδυνο η ομαλή διεξαγωγή της διαδικασίας. Για τον σκοπό αυτό, τα ενδιαφερόμενα μέρη θα πρέπει να ζητήσουν την παρέμβαση του συμβούλου ακροάσεων το νωρίτερο δυνατόν μετά την επέλευση του γεγονότος που δικαιολογεί αυτή την παρέμβαση. Ο σύμβουλος ακροάσεων θα εξετάσει τους λόγους της εκπρόθεσμης υποβολής αιτήσεων, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα άμυνας, λαμβάνοντας δεόντως υπόψη το συμφέρον της χρηστής διοίκησης και της έγκαιρης ολοκλήρωσης της έρευνας.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου:

http://ec.europa.eu/trade/trade-policy-and-you/contacts/hearing-officer/

Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που τυχόν συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (12).

Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, έχει αναρτηθεί ανακοίνωση για την προστασία δεδομένων στον ιστότοπο της ΓΔ Εμπορίου:

https://ec.europa.eu/trade/policy/accessing-markets/trade-defence/

Κοινοποίηση

Τα ενδιαφερόμενα μέρη που έχουν καταχωριστεί κατά τη διάρκεια της έρευνας που οδήγησε στην έκδοση του επίδικου κανονισμού θα ενημερωθούν μεταγενέστερα για τα ουσιώδη πραγματικά περιστατικά και το σκεπτικό βάσει των οποίων πρόκειται να εφαρμοστεί η απόφαση, και θα τους δοθεί η δυνατότητα να διατυπώσουν τις παρατηρήσεις τους.

(1) Απόφαση του Γενικού Δικαστηρίου της 3ης Μαΐου 2018, Distillerie Bonollo SpA κ.λπ. κατά Συμβουλίου της Ευρωπαϊκής Ένωσης, υπόθεση T-431/12, ECLI:EU:T:2018:251.

(2) ΕΕ L 182 της 13.7.2012, σ. 1.

(3) ΕΕ L 343 της 22.12.2009, σ. 51, ο οποίος αντικαταστάθηκε από τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21, στο εξής: βασικός κανονισμός).

(4) Απόφαση του Γενικού Δικαστηρίου της 1ης Ιουνίου 2017, Changmao Biochemical Engineering κατά Συμβουλίου, υπόθεση T-442/12, ECLI:EU:T:2017:372. Στην εν λόγω υπόθεση, το Γενικό Δικαστήριο διαπίστωσε παράβαση των δικαιωμάτων άμυνας και του άρθρου 20 παράγραφος 2 του βασικού κανονισμού, στο μέτρο που τα θεσμικά όργανα δεν είχαν γνωστοποιήσει σημαντικές πληροφορίες ως προς τη μέθοδο υπολογισμού της κανονικής αξίας για το DL τρυγικό οξύ.

(5) Απόφαση του Δικαστηρίου της 3ης Δεκεμβρίου 2020, Changmao Biochemical Engineering Co. Ltd κατά Distillerie Bonollo SpA κ.λπ., υπόθεση C-461/18 P, ECLI:EU:C:2020:979.

(6) Απόφαση της 15ης Οκτωβρίου 1998, Industrie des poudres sphériques (IPS) κατά Συμβουλίου, υπόθεση T-2/95, ECLI:EU:T:1998:242.

(7) Αποφάσεις του Δικαστηρίου της 3ης Οκτωβρίου 2000, Industrie des poudres sphériques κατά Συμβουλίου, C-458/98 P, EU:C:2000:531, σκέψεις 80 έως 85, καθώς και της 28ης Ιανουαρίου 2016, CM Eurologistik, C-283/14 και C-284/14, EU:C:2016:57, σκέψεις 48 έως 55.

(8) Απόφαση του Δικαστηρίου της 14ης Ιουνίου 2016, Επιτροπή κατά McBride, Υπόθεση C-361/14 P, EU:C:2016:434, στη σκέψη 56· βλέπε επίσης, στον τομέα του ντάμπινγκ, την απόφαση του Δικαστηρίου της 3ης Οκτωβρίου 2000, Industrie des poudres sphériques κατά Συμβουλίου, υπόθεση C-458/98 P, EU:C:2000:531, στη σκέψη 84.

(9) Ανακοίνωση σχετικά με την απόφαση της 1ης Ιουνίου 2017 στην υπόθεση T-442/12 σε σχέση με τον εκτελεστικό κανονισμό (ΕΕ) αριθ. 626/2012 του Συμβουλίου για τροποποίηση του εκτελεστικού κανονισμού (ΕΕ) αριθ. 349/2012 σχετικά με την επιβολή οριστικού δασμού αντιντάμπινγκ στις εισαγωγές τρυγικού οξέος, καταγωγής Λαϊκής Δημοκρατίας της Κίνας (ΕΕ C 296 της 7.9.017, σ. 16).

(10) ΕΕ L 110 της 24.4.2012, σ. 3.

(11) Έγγραφο που φέρει την ένδειξη «Sensitive» (ευαίσθητο έγγραφο) είναι εμπιστευτικού χαρακτήρα σύμφωνα με το άρθρο 19 του βασικού κανονισμού και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(12) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).